《赠马龙如湖西奠一峰先生》
明代·陈献章

晨兴坐扪虱，有客窥我床。客来问何许，颜色惨不光。

去岁秋在季，文星坠西江。而师罗一峰，幸视我弟兄。

相见不得语，失声泪滂滂。子行诣湖西，问讯我有将。

夙昔梦见之，恍若芙蓉城。觉来索苦句，句就涕未停。

何以告一峰，寄意于瓣香。索火化奠文，一峰其洋洋。

我病久南海，欲往未得行。送子出门去，目极秋天长。

作者简介：（1428—1500）明广东新会人，字公甫，号石斋，晚号石翁，居白沙里，学者称白沙先生。正统十二年，两赴礼部不第。从吴与弼讲理学，居半年而归。筑阳春台，读书静坐，数年不出户。入京至国子监，祭酒邢让惊为真儒复出。成化十九年授翰林检讨，乞终养归。其学以静为主，教学者端坐澄心，于静中养出端倪。兰溪姜麟称之为“活孟子”。又工书画，山居偶乏笔，束茅代之，遂自成一家，时呼为茅笔字。画多墨梅。有《白沙诗教解》、《白沙集》。